Dagiti “Temporario nga Agnanaed”—Nagkaykaysa iti Pudno a Panagdayaw
“Dagiti ganggannaet isudanto dagiti mannalonyo ken dagiti agaywan kadagiti kaubasanyo. Ket no maipapan kadakayo, mapanaganankayto iti papadi ni Jehova.” —ISA. 61:5, 6.
1. Ania ti panangmatmat ti dadduma a tattao kadagiti ganggannaet, ngem apay a di nainkalintegan dayta?
KAS nadakamat iti napalabas nga artikulo, aramaten ti dadduma ti sao a “ganggannaet” kas panangipababa, a mangipasimudaag iti panangumsi, wenno pananggura pay ketdi. Kinaawan panagraem ti panangibilangda a nababbaba dagiti tattao iti sabali a nasion. Panangipakita met dayta a dida bigbigbigen ti realidad. Kuna ti bokleta a The Races of Mankind: “Ti nagduduma a puli ti tao ket agkakabsat sigun iti Biblia.” Nupay agduduma ti langa dagiti agkakabsat, kaskasdi nga agkakabsatda latta.
2, 3. Ania ti panangmatmat ni Jehova kadagiti ganggannaet?
2 Siempre, sadinoman ti pagnanaedantayo, adda latta dagiti ganggannaet. Kasta met ti kasasaad idi dagiti Israelita, nga addaan naisangsangayan a relasion ken Jehova a Dios gapu iti Linteg ti tulag. Nupay limitado ti kalintegan dagiti saan nga Israelita, kaskasdi a nakalikaguman kadagiti Israelita a tratuenda ida a siraraem ken awanan panangidumduma. Anian a nagsayaat nga ulidan a nasken a tuladen! Rumbeng a saan a mangidumduma dagiti pudno a Kristiano. Apay? Kinuna ni apostol Pedro: “Iti kinapudnona makitak a ti Dios saan a mangidumduma, no di ket iti tunggal nasion anamonganna ti tao nga agbuteng kenkuana ken agaramid iti kinalinteg.”—Ara. 10:34, 35.
3 Nagunggonaan dagiti ganggannaet iti pannakikaduada kadagiti Israelita. Dayta ti pagayatan ni Jehova, kas impasimudaag ni apostol Pablo idi agangay maipapan ken Jehova: “Isu aya ti Dios dagiti Judio laeng? Saan aya a kadagiti met tattao iti nasnasion? Wen, kadagiti tattao iti nasnasion met.”—Roma 3:29; Joel 2:32.
4. Apay a maikuna nga awan ti ganggannaet iti “Israel ti Dios”?
4 Idi inaramid ti Dios ti baro a tulag, ti nasion ti Israel ket sinuktan ti kongregasion dagiti napulotan a Kristiano kas naisangsangayan nga ili ti Dios. Gapuna, mayanatup a naawagan dayta iti “Israel ti Dios.” (Gal. 6:16) Iti daytoy a baro a nasion, kas inlawlawag ni Pablo, “awan ti Griego wenno uray Judio, pannakakugit wenno uray di pannakakugit, ganggannaet, Escita, adipen, siwayawaya a tao, no di ket ni Kristo ti amin a bambanag ken adda iti isuamin.” (Col. 3:11) Ipakita dayta a sasao nga awan ti maibilang a ganggannaet iti kongregasion dagiti napulotan a Kristiano.
5, 6. (a) Ania ti mabalin a tumaud a saludsod maipapan iti Isaias 61:5, 6? (b) Siasino dagiti “papadi ni Jehova” ken “dagiti ganggannaet” a dinakamat ti Isaias? (c) Ania a trabaho ti agpada nga ar-aramiden dagitoy a dua a grupo?
5 Mabalin a pampanunoten ti dadduma no ania ti matuktukoy iti Isaias kapitulo 61, a naglaon iti padto a matungtungpalen iti kongregasion Kristiano. Dakamaten ti bersikulo 6 iti dayta a kapitulo a dagidiay agserserbi ket “papadi ni Jehova.” Ngem dakamaten ti bersikulo 5 nga adda “dagiti ganggannaet” a tumultulong kadagiti “papadi.” Ania ti kayat a sawen daytoy?
6 Dagidiay a “papadi ni Jehova” ket isu dagiti napulotan a Kristiano a karaman iti “umuna a panagungar” nga agbalinto a “papadi ti Dios ken ni Kristo, ken makipagturaydanto kenkuana kas ar-ari iti sangaribu a tawen.” (Apoc. 20:6) Adu met a matalek a Kristiano ti addaan iti naindagaan a namnama. Tultulonganda dagidiay agserbinto idiay langit ken sisisinged a makitimtimpuyogda kadakuada. Ngem kasla ganggannaetda gapu ta saanda a paset ti “Israel ti Dios.” Siraragsak a supsuportaran ken makipagtrabtrabahoda kadagiti “papadi ni Jehova,” kas ‘mannalon’ ken ‘agaywan kadagiti kaubasan.’ Wen, tultulonganda dagiti napulotan a mangipadayag iti Dios babaen ti panangasaba ken panangisuroda iti sabsabali maipapan iti kinapudno. Dagiti napulotan ken ti “sabsabali a karnero” agpadpada nga iranranudda ti kinapudno ken sidudungngo nga ipaspastoranda dagiti agtarigagay nga agserbi iti Dios iti agnanayon.—Juan 10:16.
“TEMPORARIO NGA AGNANAED” KAS KEN ABRAHAM
7. Kasano a dagiti Kristiano ita umaspingda ken Abraham ken iti dadduma pay a matalek a lallaki idi ugma?
7 Kas nadakamat iti napalabas nga artikulo, dagiti Kristiano ket kasla ganggannaet, wenno temporario nga agnanaed, iti nadangkes a lubong ni Satanas. Umaspingda kadagiti matalek a lallaki idi ugma—pakairamanan ni Abraham—a naikuna a ‘ganggannaet ken temporario nga agnanaed iti daga.’ (Heb. 11:13) Aniaman ti namnamatayo iti masanguanan, mabalin a maaddaantayo iti nasinged a relasion ken Jehova kas ken Abraham. Kinuna ni Santiago a “‘ni Abraham naaddaan iti pammati ken Jehova, ket naibilang dayta kenkuana kas kinalinteg,’ ket isu naawagan ‘gayyem ni Jehova.’”—Sant. 2:23.
8. Ania a kari ti naited ken Abraham, ken ania ti panangmatmatna iti dayta?
8 Inkari ti Dios a babaen ken Abraham ken kadagiti kaputotanna, mabendisionanto amin a pamilia iti daga, saan laeng a maysa a nasion. (Basaen ti Genesis 22:15-18.) Nupay adayo pay idi a matungpal daytoy a kari ti Dios, kanayon a nagtalek ni Abraham iti dayta. Iti nasurok a kagudua ti panagbiagna, nagakar-akar a kaduana ti pamiliana. Ngem kaskasdi a tinaginayonna ti nasinged a pannakigayyemna ken Jehova.
9, 10. (a) Kadagiti ania a pamay-an a matuladtayo ni Abraham? (b) Ania nga awis ti idandanontayo kadagiti tattao?
9 Nupay saan nga ammo ni Abraham no kasano kabayag ti panagurayna sakbay a matungpal ti kari ti Dios, saan a bimmaaw ti ayat ken debosionna ken Jehova. Kanayon a pinampanunotna dayta a kari ket saan a nagnaed a permanente iti maysa a nasion. (Heb. 11:14, 15) Nagsayaat a tuladentayo ti ulidan ni Abraham babaen ti simple a panagbiagtayo ken ti saantay a panangipamaysa iti pananggun-od iti material a sanikua, kinalatak, wenno propesion! Apay koma a tarigagayantayo ti normal a biag iti maysa a sistema nga asidegen nga agpatingga? Apay koma nga ilalaentayo ti bambanag a temporario laeng? Mangnamnamatayo iti banag nga adayo a nasaysayaat ken siaanus nga urayentayo ti pannakatungpal dagiti kari ti Dios.—Basaen ti Roma 8:25.
10 Iyaw-awis pay laeng ni Jehova kadagiti tattao iti amin a nasion nga awatenda dagiti bendision nga inkarina nga ited babaen iti bin-i ni Abraham. Ket dagiti napulotan a “papadi ni Jehova,” kasta met ti sabsabali a karnero a “ganggannaet,” idandanonda dayta nga awis kadagiti tattao iti intero a lubong iti nasurok nga 600 a lenguahe.
AYATEN TI TATTAO ITI AMIN A NASION
11. Ania ti imbaga ni Solomon mainaig kadagiti tattao iti nasnasion?
11 Maitunos iti kari ni Jehova ken Abraham, imbaga ni Solomon nga agdayawto ken Jehova dagiti tattao iti amin a nasion. Idi indedikarna ti templo ken Jehova idi 1026 B.C.E., sipapasnek nga inkararagna: “Kasta met iti ganggannaet, a saan a paset ti ilim nga Israel ken pudno nga umay manipud adayo a daga gapu iti naganmo (ta mangngegdanto ti maipapan iti naindaklan a naganmo ken ti maipapan iti napigsa nga imam ken ti maipapan iti siuunnat a takiagmo), ket isu pudno nga umay ket agkararag a sisasango iti daytoy a balay, sika umimdengka koma manipud langlangit, ti naipasdek a disso a pagnanaedam, ket aramidemto ti maitunos iti isuamin nga umawagan kenka ti ganggannaet; tapno amin dagiti ili ti daga maammuanda ti naganmo tapno agbutengda kenka a kas met laeng ti panagbuteng ti ilim nga Israel.”—1 Ar. 8:41-43.
12. Apay nga ibilang dagiti tattao a karkarna wenno “ganggannaet” dagiti Saksi ni Jehova?
12 Ti maysa a ganggannaet ket asinoman nga agpaspasiar wenno agnanaed iti sabali a pagilian. Kasta ti kasasaad dagiti Saksi ni Jehova. Kangrunaan a supsuportaranda ti Pagarian ti Dios idiay langit ken ti Arina a ni Jesu-Kristo. Isu a naan-anay a neutralda iti politika, uray no ibilang ida dagiti tattao kas karkarna iti kagimongan.
13. (a) Kasano a masursurotayo a saan nga ibilang ti maysa a tao kas ganggannaet? (b) Adda kadi asinoman a ganggannaet sigun iti orihinal a panggep ni Jehova? Ilawlawagmo.
13 No dadduma, nalaka a malasin dagiti ganggannaet gapu iti panagsasao, kustombre, panaglanglanga, wenno panagkawkawesda. Ngem adayo a napatpateg ti banag a pagpapadaan dagiti tattao iti amin a nasion ngem kadagiti nagdudumaanda. Gapuna, maibilang a ganggannaet ti maysa a tao gapu laeng ta naiduma iti sumagmamano a wagas. No iwaksitayo iti isiptayo dagitoy a nagdudumaan, awan ti ibilangtayo a “ganggannaet.” No ti intero a lubong ket maysa laeng a pagilian nga iturturayan ti maysa a gobierno, awan koman ti ganggannaet. Kinapudnona, ti orihinal a panggep ni Jehova ket agkaykaysa amin a tattao kas maysa a pamilia nga idadauluan ti maysa a panangituray—ti turay ti Dios. Adda kadi tattao iti amin a nasion a mangtagtagiragsak ita iti kasta a kasasaad?
14, 15. Kas grupo, ania ti nasursuro nga apresiaren dagiti Saksi ni Jehova?
14 Agbibiagtayo iti managimbubukod ken nasionalistiko a lubong. Ngem makaparagsak a maammuan nga adda dagiti indibidual a mangay-ayat kadagiti tattao iti aniaman a nasion. Siempre, saan a kaskarina a balbaliwan ti panangmatmattayo iti sabali a tattao. Kastoy ti komento ni Ted Turner a nangbuangay iti TV network a CNN maipapan iti pannakipagtrabahona kadagiti nalalaing nga indibidual manipud iti nadumaduma a nasion: “Nagsayaat ti panagkakaduami. Nasursurok nga ibilang dagiti tattao ti sabali a pagpagilian saan a kas ‘ganggannaet,’ no di ket kas pada nga umili iti planetatayo. Ibilangko itan ti sao a ‘ganggannaet’ kas makaipababa ket nangaramidak iti paglintegan kadagiti empleadok iti CNN a saanda nga usaren dayta a sao iti programa iti telebision wenno iti uneg ti opisina. Imbes ketdi, mausar koma ti sao nga ‘internasional.’”
15 Kas grupo, dagiti laeng Saksi ni Jehova ti talaga a mangtultulad iti panangmatmat ti Dios maipapan iti amin a tattao iti nadumaduma a nasion. Nasursuroda a matmatan dagiti tattao sigun iti panangmatmat ni Jehova, isu a nabalbaliwan ti panangmatmat ken panagriknada kadagiti tattao a naiduma ti nasionalidadda. Imbes a pagatapanda, dida pagtalkan, wenno guraenda pay ketdi dagidiay sabali ti nasionalidadna, nasursuroda nga apresiaren ti nagduduma a langa ken abilidad dagiti tattao. Ap-apresiarem kadi ti nagpaiduma a maar-aramidan dagiti Saksi ni Jehova ken ti nagsayaat nga epekto daytoy iti pannakilangenmo iti sabsabali?
LUBONG NGA AWANAN GANGGANNAET
16, 17. Kasanoka a magunggonaan inton matungpal ti Apocalipsis 16:16 ken Daniel 2:44?
16 Iti din agbayag, ti amin a nasion makidangadangdanto ken Jesu-Kristo ken kadagiti anghelna iti maudi a gubat maibusor iti turay ti Dios, ti gubat nga “iti Hebreo maaw-awagan iti Har–Magedon.” (Apoc. 16:14, 16; 19:11-16) Nasurok a 2,500 a tawenen ti napalabas, napaltiingan ni propeta Daniel a mangipadto iti pagbanagan dagiti gobierno ti tao a di maitunos iti panggep ti Dios. Insuratna: “Iti kaaldawan dagidiay nga ar-ari mangipasdekto ti Dios ti langit iti maysa a pagarian a saanto a pulos madadael. Ket ti met laeng pagarian saanto a mayawat iti aniaman a sabali nga ili. Rumekennanto ken pagpatinggaenna amin dagitoy a pagarian, ket dayta agtalinaedto agingga kadagiti tiempo a di nakedngan.”—Dan. 2:44.
17 Mailadawam kadi ti riknam inton matungpal dayta a padto? Awanton ti pagbeddengan dagiti nasion a makagapu nga adda maibilang a ganggannaet. Aniaman a nagdudumaan iti pisikal a langa ket pammaneknek laeng iti nakaskasdaaw a kinanadumaduma dagiti parsua ti Dios. Dayta a makapagagar a namnama ti mangtignay koma kadatayo a mangitultuloy a mangaramid iti amin a kabaelantayo a mangidayaw iti Namarsuatayo, ni Jehova a Dios.
Segseggaam kadi ti tiempo inton awanen ti pagbeddengan dagiti nasion ken awanton ti makuna a “ganggannaet”?
18. Ania dagiti nabiit pay a panagbalbaliw a mangipakita nga awan ibilbilang dagiti Saksi ni Jehova kas ganggannaet?
18 Nainkalintegan kadi a patien ti kasta a sangalubongan a panagbalbaliw? Wen, makapagtalektayo a mapasamak dayta. Uray ita, awanen ti ibilbilang dagiti Saksi ni Jehova kas “ganggannaet,” ta saan a napateg kadakuada ti nasionalidad dagiti kapammatianda. Kas pagarigan, napagmaymaysa itay nabiit dagiti babbabassit a sanga nga opisina tapno nalaklaka a maimatonan dagita ken mas epektibo dagiti urnos ti panangikasaba iti naimbag a damag ti Pagarian. (Mat. 24:14) Saan a nagbalin a lapped ti panagduduma ti nasionalidad iti pannakaaramid dagitoy a desision. Dayta pay ti maysa a pammaneknek a ti introno ni Jehova kas Agturay, ni Jesu-Kristo, madaman a pagkaykaysaenna dagiti tattao iti nadumaduma a pagilian. Ket din agbayag, “an-anayenna ti panagballigina” a mangikkat iti amin a pagbeddengan dagiti nasion.—Apoc. 6:2.
19. Ania ti naaramidan ti ili ni Jehova gapu iti nasin-aw a pagsasao?
19 Nagduduma ti pagilian ken pagsasao dagiti Saksi ni Jehova, ngem itantandudoda ti nasin-aw a pagsasao, nga isu ti kinapudno. Daytoy ti tulbek ti nalagda a panagkaykaysada. (Basaen ti Sofonias 3:9.) Agkaykaysada kas sangalubongan a pamilia nga agnanaed ditoy lubong ngem naisinada iti agdama a nadangkes a sistemana. Daytoy a nagkaykaysa a pamilia ket pakpakauna laeng ti baro a lubong—maysa a lubong nga awanton ti maibilang a ganggannaet. Naragsakto ti tunggal maysa a makaimatang iti kinaagpayso dagiti sasao a nakotar iti publikasion a nadakamat itay: “Ti nagduduma a puli ti tao ket agkakabsat sigun iti Biblia.”—The Races of Mankind.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn